b'\n_START_ARTICLE_\nMarcel Bon\n_START_SECTION_\nBiografie\n_START_PARAGRAPH_\nMarcel Bon a studiat farmacie, mai \xc3\xaent\xc3\xa2i \xc3\xaen Amiens \xc8\x99i \xc3\xaen timpul celui de al Doilea R\xc4\x83zboi Mondial \xc3\xaen Lille. \xc3\x8entre anii 1950 \xc8\x99i 1977 a fost farmacist \xc3\xaen Saint-Valery-sur-Somme unde a deschis un laborator de analiz\xc4\x83 medical\xc4\x83. Simultan a fost profesor la Facultatea de Farmacie al Universit\xc4\x83\xc8\x9bii din Lille._NEWLINE_Ini\xc8\x9bial atras de botanic\xc4\x83, a fost membru \xc3\xaen Soci\xc3\xa9t\xc3\xa9 Linn\xc3\xa9enne Nord-Picardie din Amiens. Interesul pentru ciuperci a ap\xc4\x83rut prin studiile sale farmaceutice. Ulterior, a primit lec\xc8\x9bii de la renumita micolog\xc4\x83 \xc8\x99i botanist\xc4\x83 francez\xc4\x83 Marcelle Louise Fernande Le Gal (1895-1979), de asemenea nativ\xc4\x83 din Picardia. Dar savantul \xc3\xaen acest domeniu cu care a corespondat intensiv peste decenii, f\xc4\x83c\xc3\xa2nd schimb de opinii, a fost Henri Romagnesi._NEWLINE_\xc3\x8en 1958 a devenit membru al \xe2\x80\x9eSociet\xc4\x83\xc8\x9bii Micologice Franceze\xe2\x80\x9d (Soci\xc3\xa9t\xc3\xa9 Mycologique de France). \xc3\x8en 1961, c\xc3\xa2nd a fost \xc3\xaenfiin\xc8\x9bat\xc4\x83 o sec\xc8\x9bie privind micologia la \xe2\x80\x9eSocietatea Linnaeus\xe2\x80\x9d din Amiens, Bon a jucat un rol principal. \xc3\x8en 1971, a fondat \xc3\xaempreun\xc4\x83 cu Jean-Marie G\xc3\xa9hu jurnalul micologic Documente Mycologiques care a c\xc4\x83p\xc4\x83tat dup\xc4\x83 scurt timp un renume foarte bun \xc8\x99i a c\xc4\x83rui editor a fost pentru mul\xc8\x9bi ani, iar \xc3\xaen 1973 sa al\xc4\x83turat \xe2\x80\x9eSociet\xc4\x83\xc8\x9bii Micologice de Nord\xe2\x80\x9d (Soci\xc3\xa9t\xc3\xa9 Mycologique du Nord). \xc3\x8en 1975 a devenit membru al consiliului de administra\xc8\x9bie al \xe2\x80\x9eSociet\xc4\x83\xc8\x9bii Micologice Franceze\xe2\x80\x9d care l-a numit membru onorific \xc3\xaen 2006._NEWLINE_Din anii 80 a scris c\xc3\xa2teva c\xc4\x83r\xc8\x9bi semnificative despre bure\xc8\x9bi, fiind ajutat la formarea imaginilor de c\xc4\x83tre desenatorii englezi John Wilkinson, \xc8\x99i Denys Ovenden. Mai departe, a reformat sistematica multor familii de ciuperci, astfel de exemplu cea al Russulaceae._NEWLINE_Marcel bon nu a fost numai un micolog faimos, ci a excelat de asemenea ca botanist, briolog \xc8\x99i lichenolog. Pe l\xc3\xa2ng\xc4\x83 activit\xc4\x83\xc8\x9bilor sale \xc8\x99tiin\xc8\x9bifice a fost membru \xc3\xaen forma\xc8\x9bia de jazz Nouvelle-Orl\xc3\xa9ans, fiind un pianist talentat. Din dragoste pentru regiunea matern\xc4\x83 a scris un dic\xc8\x9bionar pentru limba picard\xc4\x83._NEWLINE_Dup\xc4\x83 o boal\xc4\x83 lung\xc4\x83, Bon s-a stins din via\xc8\x9b\xc4\x83 la 11 mai 2014 \xc3\xaen re\xc8\x99edin\xc8\x9ba pentru seniori R\xc3\xa9sidence des Pays de Somme de la Woincourt \xc8\x99i a fost \xc3\xaenmorm\xc3\xa2ntat \xc3\xaen cimitirul de la Port-le-Grand, jelit de so\xc8\x9bie, copii, nepo\xc8\x9bi \xc8\x99i str\xc4\x83nepo\xc8\x9bi.'